tartuNLP/wikipedia-smugri-20251201 huggingface dataset:
Samedan

Samedan, aiemmin Samaden, on kunta Itä-Sveitsissä, Graubündenin kantonissa. Samedanissa on runsaat 3 000 asukasta. Samedan sijaitsee Tonavan alkujoen Innin varrella, Engadinin laaksossa. Kunta koostuu kahdesta erillisestä osasta; eteläinen alue on lähinnä vuoristoa ja siellä sijaitsee seudun ja koko kantonin korkein vuori Piz Bernina. 
Kunnan pääkieli on saksa, sillä 43 % asukkaista puhui sitä pääkielenään vuonna 2000, mutta retoromaaninkielisten osuus on myös merkittävä (32 %).
Talous.
Matkailulla on Samedanissa pitkät perinteet: ensimmäinen hotelli rakennettiin 1830-luvulla, ensimmäinen golfkenttä avattiin vuonna 1893 ja Albulan rautatie yhdisti Samedanin pohjoiseen vuonna 1903. 
Liikenne.
Samedan on Engadinin alueen liikenteen solmukohta. Innjoen varressa kulkeva päätie 27 () kulkee kunnan läpi. Myös Berninasolan ylittävän ja Italiaan kulkevan päätien 29 lähtöpiste on Samedanissa. 
Samedanista on junayhteys muun muassa kantonin pääkaupunkiin Churiin, Celerinan kautta Sankt Moritziin, Pontresinan ja Berninasolan kautta Italian Tiranoon sekä Engadinin laakson itäosiin. Matkailujunat Glacier Express ja Bernina Express kulkevat Samedanin kautta. 
Samedanissa on Euroopan korkeimmalla sijaitseva (1 707 m mpy.) kansainvälinen lentokenttä, jonne on tilaus- ja yksityisliikennettä.
Afrikanviitapöllö

Afrikanviitapöllö ("Phodilus prigoginei") on tornipöllöihin kuuluva lintu. Sitä tavataan Kongon demokraattisen tasavallan itäosassa. Se on mahdollisesti tavattu myös Burundissa ja Ruandassa. Laji tunnetaan huonosti.
Afrikanviitapöllö sijoitetaan toisinaan sukuun "Tyto", tornipöllöt.
Ulkonäkö ja koko.
Afrikanviitapöllö on pähkinänruskea, ja sen pituus on 23–29 cm. Vain naaras on kuvattu. Se on punaruskea päältä, alta vaaleampi, vivahtaa oranssiin. Sen naamakiehkura on soikea ja silmät ovat tummat. Sen ääni saattaa olla pitkää, valittavaa vihellystä, mutta tieto vaatii vielä vahvistusta.
Elinympäristö.
Lajin elinpiiriä ovat subtrooppiset ja trooppiset kosteat vuoristometsät ja subtrooppiset ja trooppiset aroylängöt.
Levinneisyys.
Lajin tyyppinäyte on peräisin vuodelta 1951 Muusista Itombwevuorilta Kongon demokraattisen tasavallan itäosasta. Vuonna 1996 laji nähtiin uudestaan, kun naaras jäi verkkoon. Vuonna 1974 laji tavattiin mahdollisesti Burundissa ja vuonna 1990 Ruandassa kuultiin tunnistamattoman pöllön ääniä.
Populaation koosta ei ole arviota, koska lajia ei ole tavattu vuoden 1951 jälkeen. Kanta on uhattu elinympäristöjen tuhoutumisen takia.
Uhanalaisuus.
Kansainvälinen luonnonsuojeluliitto IUCN on luokitellut afrikanviitapöllön puutteellisesti tunnetuksi, koska se tunnetaan huonosti ja sen elinalue on pieni. Lajia uhkaa metsien raivaaminen.
Vellu Saarela

Veli-Matti ”Vellu” Saarela , (s. 1992 Tampere) on ammattilaistrikkaaja, joka on noussut maailman huipulle lajissaan. Yhtenä lajin tunnetuimmista pioneereista hän on videoillaan, esiintymällä ja opettamalla inspiroinut lajin pariin tuhansia harrastajia ympäri maailmaa ja vaikuttaa nykyään kehittämällä trikkausta esittävän taiteen suuntaan yhdessä perustamansa LegendTrick Entertainmentin kanssa. LegendTrick Entertainmentin (ent. VellusTa Team) esiintyjät ovat esittäneet yhteensä yli 2 500 esitystä ja ovat maailman menestynein esiintyvä trikkausryhmä. Viimeisen 10 vuoden aikana tiimin jäsenet ovat ottaneet osaa yli sataan trikkaus- ja akrobatiatapahtumaan ympäri maailmaa kutsuvieraina ja ovat työskennelleet yli 25 maassa mukaan lukien useimmat Euroopan maat, Pohjois-Amerikka, Arabiemiraatit, Kiina, Japani, Korea, Bahrain, Qatar, Turkmenistan ja Azerbaijan.
Saarela aloitti trikkauksen 12-vuotiaana, kun hänen kaverinsa näytti netistä videoita, jossa miehet tekivät voltteja hurjalla tahdilla. Hän innostui niin, että halusi oppia itse. Harjoittelemalla pitkäjänteisesti Tampereen liikuntatiloissa Saarela voitti Saksassa järjestetyttrikkauksen epäviralliset Euroopan mestaruudet vuosina 2009 ja 2011. Hän oli toinen ihminen maailmassa, joka teki tuplavoltin kokokierteellä taaksepäin yhdellä jalalla ja on vieläkin maailman ainoa henkilö, joka on tehnyt tuplagainerin eli tuplavoltin taaksepäin yhdeltä jalalta (2011). Saarela oli maailman 4. ihminen joka onnistui trikkauksen legendaarisimmaksi nousseessa liikkeessä, triplacorkissa, 14. marraskuuta 2010.
Maaliskuussa 2019 Saarela perusti Tampereelle Pohjoismaiden ensimmäisen trikkaussalin, LegendTrick Gymin. Hän myös kilpaili MTV3:n Fort Boyard Suomen 4. tuotantokaudella syksyllä 2019, ja voitti kilpailun yhdessä tubettaja Herbalistin ja beach volley-legenda Emilia Nyströmin kanssa. Televisiossa Saarela on trikannut ennenkin, muun muassa Talent Suomi finaalissa vuonna 2011.
Kreikansammakko

Kreikansammakko ("Rana graeca") on Balkanin niemimaalla elävä sammakkolaji.
Ulkonäkö.
Kreikansammakko on väriltään ruskea, punertava, harmaa, kellertävä tai oliivinvärinen. Tavallisesti ruumiissa on myös tummanruskeita täpliä. Kreikansammakon maha on vaalea ja enimmäkseen täplätön. Ruumis on suhteellisen litteä ja leveä. Sammakon kuono on suhteellisen pyöreä ja lyhyt. Lajin koirasyksilöt muuttuvat mustanruskeiksi lisääntymiskaudella. Lajilla on vain yksi lisääntymiskausi vuodessa, ja se alkaa pian talvihorroksesta heräämisen jälkeen helmikuussa ja päättyy huhtikuussa. Kreikansammakko on lisääntymiskykyinen kolmannen horroksen jälkeen.
Levinneisyys.
Kreikansammakon levinneisyysalueeseen kuuluvat Balkanin niemimaalla sijaitsevat Bosnia ja Hertsegovinan kaakkoisosat, Serbian lounais- ja eteläosat, Kosovo, Montenegro, Pohjois-Makedonia ja Albania kokonaisuudessaan, suurin osa Kreikasta sekä Bulgarian lounais- ja eteläosat. Laji on edellä mainittujen maiden kotoperäinen laji. Kreikansammakko elää 200–2 000 metrin korkeudessa merenpinnasta. Toisinaan lajia tavataan kuitenkin myös alemmilta seuduilta ja jopa merenpinnan tasolta.
Elinympäristö ja uhkat.
Laji viihtyy lehti- ja sekametsissä sekä kukkuloilla ja laaksoissa sijaitsevissa varjoisissa, läpi vuoden virtaavissa kylmä- ja kirkasvetisissä pienissä puroissa ja joissa sekä lähteissä. Kreikansammakko elää veden äärellä läpi vuoden, ja poistuu harvoin kauas vesistöistä. Tällöinkin se poistuu usein sateen jälkeen tai yöaikaan. Tällaisissa vesistöissä kreikansammakko myös lisääntyy ja niissä myös sen toukat kehittyvät. Myös niityt ja nummet kuuluvat lajin elinympäristöön. Kreikansammakko välttelee alueita, joilla on kuumaa ja kuivaa sekä alueita, joiden talvet ovat ankaria ja pitkiä.
Kreikansammakon uhkia ovat sille sopivien elinympäristöjen häviäminen johtuen esimerkiksi kosteikkojen kuivauksesta, patojen rakentamisesta ja maastopaloista. Myös saastuminen tuhoaa joillain alueilla lajin elinympäristöjä.
Boryspil

Boryspil () on kaupunki Ukrainan Kiovan alueella, 35 kilometriä maan pääkaupungin Kiovan keskustasta itään. Se on Kiovan esikaupunki ja tunnettu Boryspilin kansainvälisen lentoaseman, Kiovan päälentoaseman sijaintipaikkana.
Borispil on asukasluvultaan Kiovan alueen kolmanneksi suurin kaupunki ja hallinnollisesti itsenäinen, Kiovan alueen kuntatason yksikkö. Boryspilin kaupunki toimii myös ympäröivän Boryspilin piirin hallintokeskuksena. Vuonna 2010 kaupungissa asui 58 200 ja ympäröivässä piirissä 52 400 henkeä.
Kansainvälinen lentoasema ja muita liikenneyhteyksiä.
Kaupunki on tunnettu erityisesti maan tärkeimmän lentoaseman, Kiovan Boryspilin kansainvälisen lentoaseman sijaintipaikkana. Lentoaseman terminaalialue ja kahdesta pääkiitotiestä toinen sijaitsee Boryspilin kaupungin puolella; toinen kiitotie jää Boryspilin piirin puolelle. Maantieyhteyksistä tärkeimpiin kuuluu kaupungin keskustan läpi kulkeva Ukrainan valtatie M03, joka johtaa Kiovasta itään Poltavaan ja Harkovaan ja edelleen Venäjän rajalle. Tämä valtatie on samalla osa pidempää eurooppatietä E40. Kaupungin pohjoisosassa on Kiovasta itään johtavan pääradan varrella sijaitseva Boryspilin rautatieasema. Asemalle liikennöidään erityisesti lähiliikenteen junilla.
USF Pro 2000 Championship

USF Pro 2000 Championship (aiemmin tunnettu nimillä Star Mazda Championship, Pro Mazda Championship ja Indy Pro 2000 Championship) on yhdysvalloissa ajettava formulasarja. Sarja perustettiin vuonna 1991. Sarjassa ajetaan Formula Mazda-luokan autoilla ja Mazdan moottoreilla. Renkaat toimittaa Goodyear. Sarjassa jaetaan pisteitä 35 parhaalle järjestyksessä 44, 40, 37, 34, 32, 30 ... 1. 
Sarja toimii nykyään yhteistyössä IndyCar-sarjan kanssa. Sarja on kolmas askel Road to Indy -järjestelmässä alaluokan USF2000 Championshipin ja Indy NXT:n välillä.
Jyväslentis

JyväsLentis on jyväskyläläinen lentopalloon ja beach volleyhyn erikoistunut urheiluseura. Se on perustettu vuonna 2006 tavoitteenaan laaja ja monipuolinen junioritoiminta lentopallon saralla. Kaudella 2019-2020 JyväsLentiksellä oli joukkue kaikissa poikien ja tyttöjen juniorisarjoissa sekä naisten 1- ja 2-sarjassa sekä miesten 2-sarjassa. 
JyväsLentis järjestää kesäisin beach volley -toimintaa sekä lapsille ja nuorille että aikuisille. Seura ylläpitää myös kesätoiminnan keskuksena toimivan Tuomiojärven uimarannan kahvilaa. JyväsLentiksen kesätoiminta tapahtuu JKL Beach -nimen alla.
Aroniádika

Aroniádika () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 77 (vuonna 2011).
Aroniádika muodostaa laajemman kyläyhdyskunnan (Τοπική Κοινότητα Αρωνιαδίκων, "Topikí Koinótita Aroniadíkon"), johon kuuluu varsinaisen Aroniádikan kylän lisäksi Pitsinádes. Koko yhdyskunnan väkiluku on 98. Kylä sijaitsee merkittävässä risteyskohdassa Kytheran saaren keskellä, ja sen lähellä sijaitsevat Pitsinádeksen lisäksi Vamvakarádikan, Kastrisiánikan, Aloïziánikan ja Friligkiánikan kylät. Aroniádikassa on kahviloita ja ravintoloita.
Aroniádikan arkkitehtuuri muistuttaa eteläisen Peloponnesoksen Mánin niemimaan arkkitehtuuria. Kytheran kylistä Aroniádika yhdessä Chóran, Kastrisiánikan, Káto Chóran ja Mylopótamoksen kylien kanssa on rekisteröity ”perinteisiksi kyliksi” eli ne edustavat hyvin kreikkalaista arkkitehtuuria ja ovat osa kulttuuriperintöä. Viranomaiset pyrkivät suojelemaan näiden kylien arkkitehtuuria sekä edistämään kylien asemaa ja houkuttelevuutta.
IFK Lepplax

IFK Lepplax on Pedersörestä kotoisin oleva jääkiekkoseura, jonka edustusmiehistö pelaa tällä hetkellä II-divisioonassa. IFK Lepplax perustettiin vuonna 1974. Sen B-juniorit pelaavat III-divisioonassa. IFK Lepplaxin B2-nuoret voittivat SM-pronssia vuonna 2008. Parhaimmillaan edustusjoukkue on pelannut II-divisioonaa 1980- ja 1990-lukujen vaihteessa. Tuolloin sarja oli vielä Suomen kolmanneksi korkein.
IFK Lepplaxin nykyinen kotiareena Anders Wiklöf Arena rakennettiin Pedersören Sursikin koulukeskuksen yhteyteen vuonna 2008. Se sai nimensä liikemies Anders Wiklöfin mukaan ja hallin teräsrungon toimitti Wiklöf Holdingin tytäryhtiö Best-Hall.
Pedersören kunnan enemmistökieli on ruotsi, joten useimmat IFK Lepplaxin kasvatit ja nykyiset pelaajat ovat suomenruotsalaisia. Joukkueen kasvateista maalivahti Fredrik Norrena on pelannut NHL:ssä ja miesten arvokisoissa asti. Hän pelasi IFK Lepplaxissa miesten pelejä ennen siirtymistään ammattilaiseksi. Nykyisistä seuran kasvattamista ammattilaispelaajista Marcus Fagerudd (Luleå HF), Robert Nyholm (HIFK) ja Filip Riska (JYP) siirtyivät jo juniori-iässä muualle.
Milanon triennaali

Milanon triennaali () on merkittävä ja kansainvälinen taideteollisuusnäyttely ja tapahtuma. Tapahtuma järjestetään nykyään joka kolmas vuosi Milanossa Italiassa. 
Historia.
Milanon triennaalli perustettiin 31. kesäkuuta 1931 jatkamaan aiemmin Monzassa pidetyistä taideteollisuusnäyttelyiden seuraajaksi. 
Toisen maailmansodan aikana oli triennaaleissa tauko, mutta muuten Milanon triennaalit jatkuivat keskeytymättömänä aina vuoteen 1973. Tämän jälkeen näyttelyitä on pidetty vaihtelevasti. 
Vuonna 1947 suunnittelija milansese Gualtiero Galmanini, jonka kanssa hän yhteistyötä fifties Piero Portaluppi eri tuotantoja oli suunnittelija pääportaikon kahdeksannen Milanon triennaalissa kanssa Luigi Pollastri. 
Näyttelypaikat.
Triennaalin pitopaikkana oli Palazzo dell Arte al Parco, joka on rakennettu vuosina 1931–1933. 
Suomi Milanon triennaalissa.
Suomi on osallistunut Milanon Triennaaliin ensimmäisestä pitokerrasta 1931 alkaen. 
Ainakin seuraavat suomalaiset muotoilijat on palkittu palkinnoin triennaalissa:
Azamara Quest

Azamara Quest on Maltan lipun alla purjehtiva loistoristeilijä.
Aluksen konehuoneessa syttyi tulipalo 31. maaliskuuta 2012 sen ollessa risteilyllä Filippiinien vesillä. Alus ajelehti ohjauskyvyttömänä. Laivalla on 600 matkustajaa ja yli 400-henkinen miehistö, ja se lähti Hongkongista 17 päivän mittaiselle risteilylle 26. maaliskuuta 2012. Aluksella saatiin yksi kone toimimaan ja se lähti hitaasti kohti Malesiaa, jonne se saapui Malesiaan Borneon saarelle Sandakanin satamaan myöhään illalla 1. huhtikuuta.
Laivan omistaa yhdysvaltalainen Azamara Club Cruises.
Scuol

Scuol (, ) on kunta Itä-Sveitsissä, Graubündenin kantonissa. Scuol on Unterengadinin taloudellinen keskus ja Innin hallintoalueen keskuspaikka. Scuolissa on noin 2 400 asukasta.
Maantiede.
Scuol sijaitsee Tonavan alkujoen Innin varrella, Engadinin laaksossa. Kunnan virallinen kieli on ollut retoromaani vuodesta 1970, jota ennen kunta oli kaksikielinen (retoromaani/saksa). Vuonna 2000 Scuolin asukkaista oli retoromaaninkielisiä 53 % ja saksankielisiä 42 %.
Historia.
Scuolissa on ollut pysyvää asutusta ainakin 1 500 vuotta. Varhaisimmat rakennuslöydöt ovat peräisin pronssikaudelta 1400–1200 eaa.
Scuolin seudulla on kuumia lähteitä, joiden ansiosta alue on ollut matkailukohde 1860-luvulta alkaen. Talviurheilukeskus Scuol on ollut 1950-luvulta lähtien.
Liikenne.
Innjoen vartta kulkeva päätie 27 () kulkee kunnan läpi. Rhätische Bahnin rataverkon itäisin asema on Scuolissa. Aseman nimi on "Scuol-Tarasp", kuntanaapurusten nimien perusteella. Scuol-Taraspista on suora junayhteys Churiin sekä Oberengadiniin, Samedaniin ja Pontresinaan. Scuol on paikallisen postiautoliikenteen solmupaikka.
Anton Sitt

Anton Sitt (24. joulukuuta 1847 Praha – 19. huhtikuuta 1929 Kauniainen) oli viulutaiteilija ja ensimmäisiä Suomessa toimineita viulunsoiton opettajia. 
Sittin isä oli unkarilainen viulujen rakentaja Anton Szytt. Sitt opiskeli Prahan konservatoriossa viulunsoittoa ja sävellystä ja sai koulusta päästötodistuksen vain 16-vuotiaana. Hän aloitti uransa viulunsoittajana Meiningenin hovisoittokunnassa. Toimittuaan viulunsoittajana useissa eri orkestereissa Saksassa hän siirtyi soittamaan Göteborgiin. Konserttimatkoillaan hän saapui Helsinkiin, missä hänelle esitettiin kutsu tulla viulunsoiton opettajaksi 1882 perustettuun Musiikkiopistoon. Vuodesta 1885 hänestä tuli myös Robert Kajanuksen johtaman Filharmonisen seuran orkesterin konserttimestari. Sitt toimi tässä tehtävässä orkesterissa ja sen seuraajissa nelisenkymmentä vuotta. Samalla hän opetti Musiikkiopistossa suuren joukon viulutaiteilijoita, mitä ei ollut Suomessa aikaisemmin tehty.
Sittin puoliso vuodesta 1881 oli Sima Wekowsky (k. 1945).
Raahen Lentopallo

Raahen Lentopallo, lyhenne RaLepa, on raahelainen lentopalloseura, joka on perustettu vuonna 1989. Seuran miesten edustusjoukkue pelasi vielä kaudella 2010-2011 2-sarjaa, jonka jälkeen edustustoiminnasta luovuttiin ja nykyisin miesten joukkue kilpailee Raahen seutukunnan alueella pelattavassa harrastesarjassa.
Aiheesta muualla.
Seuran kotisivut
Kastrisiánika

Kastrisiánika () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 64 (vuonna 2011).
Kastrisiánika on osa Friligkiánikan kyläyhdyskuntaa ja sijaitsee Kytheran keskiosissa. Kytheran kylistä Kastrisiánika yhdessä Chóran, Aroniádikan, Káto Chóran ja Mylopótamoksen kylien kanssa on rekisteröity ”perinteisiksi kyliksi” eli ne edustavat hyvin kreikkalaista arkkitehtuuria ja ovat osa kulttuuriperintöä. Viranomaiset pyrkivät suojelemaan näiden kylien arkkitehtuuria sekä edistämään kylien asemaa ja houkuttelevuutta.
Chitosen lentoasema

 on lentoasema, joka sijaitsee noin viisi kilometriä kaakkoon Chitosen kaupungista Hokkaidolla Japanissa. Lentoasema palvelee Sapporon metropolialuetta. Pinta-alaltaan se on Hokkaidon suurin lentoasema. JR Hokkaido liikennöi Chitose-linjaa Chitosen lentoaseman rautatieasemalta Sapporon rautatieasemalle.
Kreikan taistelu

Kreikan taistelu (tunnetaan myös nimellä operaatio Marita) oli toisessa maailmansodassa Saksan ja Kreikan välinen taistelu, jossa Saksa valtasi Kreikan. 
Italia oli aiemmin hyökännyt Kreikkaan 26. lokakuuta 1940 valloitettuaan sitä ennen Albanian, mutta oli joutunut perääntymään koettuaan tappion. Kreikkalaisten vastahyökkäys ajoi italialaiset takaisin Albaniaan. Kreikkalaiset etenivät Albaniaan miehittäen noin kolmanneksen maan pinta-alasta. Italia joutui tämän seurauksena pyytämään Saksalta apua. Saksan hyökkäys alkoi 6. huhtikuuta 1941, ja sen takia kreikkalaiset perääntyivät Albaniasta 12. huhtikuuta Saksan nopean etenemisen vuoksi. Sota päättyi Saksan, Italian ja Bulgarian voittoon 23. huhtikuuta Ateenan miehityksen ja Kreetan valtauksen jälkeen. Taistelun seurauksena Kreikan kuningas Yrjö II ja hallitus pakenivat Egyptiin. Taistelun jälkeen Kreikka jaettiin vyöhykkeisiin Saksan, Italian ja Bulgarian kesken. Kreikka pysyi saksalaisten hallussa vuoteen 1944 saakka, jolloin puna-armeijan hyökätessä saksalaiset joukot vetäytyivät maasta. Myöhemmin liittoutuneet tekivät maihinnousun maahan ja vapauttivat pääkaupunki Ateenan 13. toukokuuta 1944. Vaikka saksalaiset vetäytyivät sisämaasta, yksittäisiä saksalaisten joukkojen linnoituksia oli useilla saariryhmillä, jotka pitivät pintansa sodan loppuun saakka. Vapautuksesta huolimatta levottomuudet maassa jatkuivat ja Kreikassa alkoi vuonna 1946 sisällissota, joka päättyi vuonna 1949.
Nørreportin asema

Nørreport on Kööpenhaminan metron, kaukojunaliikenteen ja S-tog-lähijunien asema Tanskan pääkaupungissa Kööpenhaminassa. Asema koostuu kuudesta laituriraiteesta, joista kauko- ja lähijunaliikenteelle sekä metrolle on kullekin varattu yksi raidepari. Asema on kokonaan maanalainen.
Nørreportin asema on noin 250 000 päivittäisellä matkustajallaan koko Tanskan vilkkain. Kaukoliikenteen rautatieasema on otettu käyttöön vuonna 1918. S-tog-asema avattiin vuonna 1932 ja metroasema avattiin 19. lokakuuta 2002. Se toimi metron pääteasemana 19. toukokuuta 2003 asti jolloin linjaa jatkettiin Frederiksbergiin. 
Asemaa käyttävät S-tog-lähijunaverkoston linjat A, B, Bx, C, E ja H. Kaukojunia kulkee Helsingørin ja Esbjergin suuntiin sekä Ruotsin puolelle Malmöhön ja Göteborgiin. Asema on metrolinjojen M1 ja M2 varrella. Metrojunia kulkee Vanløseen ja Vestamageriin sekä Kööpenhaminan lentoaseman suuntaan.
China Eastern Airlines

China Eastern Airlines Corporation Limited ( , , ) on kiinalainen lentoyhtiö, jonka pääkonttori sijaitsee Shanghaissa. Yritys lentää sekä kotimaan että ulkomaan reittejä.
Liikenteen solmukohtina toimivat Shanghai Pudongin kansainvälinen lentoasema, Shanghai Hongqiaon kansainvälinen lentoasema, Kunming Wujiaban kansainvälinen lentoasema ja Xi’an Xianyangin kansainvälinen lentoasema.
China Eastern Airlines ja sen tytäryhtiö Shanghai Airlines liittyivät SkyTeam-lentoyhtiöallianssiin kesäkuussa 2011. China Eastern Airlinesista tuli allianssin 14. jäsen ja toinen kiinalainen lentoyhtiö China Southern Airlinesin jälkeen. China Eastern on yhdessä Air Chinan ja China Southernin kanssa yksi Kiinan kolmesta suurimmasta lentoyhtiöstä.
Laivasto.
Yhtiön laivaston toukokuussa 2019. Keski-ikä 6 vuotta.
Lisäksi yhtiöllä on tilauksessa yksi Airbus A350 ja yksi Boeing 787 Dreamliner.
Bisfenoli-S

Bisfenoli S (BPS) on orgaaninen yhdiste, jonka kemiallinen kaava on (C6H4OH)2SO2. Siinä on kaksi fenoliryhmää sulfonyyliryhmän molemmin puolin. Sitä käytetään kovettajana epoksiliimoissa.
Valmistus.
Bisfenoli S:ää valmistetaan kemiallisessa reaktiossa yhdistämällä kaksi osaa fenolia ja yksi osa rikkihappoa.
2 C6H5OH + 2 H2SO4 → (C6H4OH)2SO2 + 2 H2O
Reaktiossa muodostuu myös 2,4'-sulfonyylidifenolia.
Mark Sisson

Mark Sisson (s. Maine) on yhdysvaltalainen kuntoliikunta-, terveysliikunta- ja ravitsemuskirjailija ja entinen kestävyysurheilija.
Sisson kilpaili 1970- ja 1980-luvuilla maratonilla ja triathlonissa sijoittuen parhaimmillaan neljänneksi vuoden 1982 Ironman World Championship -kilpailussa ja viidenneksi Yhdysvaltain maratonmestaruuskilpailussa vuonna 1980.
Lopetettuaan urheilu-uransa vuonna 1988 Sisson on kirjoittanut terveysaiheisia kirjoja, jotka käsittelevät kivikautista eli paleoliittista ruokavaliota ja fyysistä harjoittelua kunto- ja terveysliikunnan näkökulmasta. Hänen tunnetuin teoksensa on "The Primal Blueprint". Sissonin terveysideologia perustuu ravitsevaan ja luonnonmukaiseen ruokavalioon ("syö kasveja ja eläimiä") sekä kohtuulliseen ja monipuoliseen fyysiseen harjoitteluun. Hän katsoo harjoitelleensa itse aktiiviurheilija-aikoinaan liian rankasti ja yksipuolisesti ja syöneensä väärin, mikä johti lihaskunnon tasapainon puutteeseen, sairastelukierteeseen ja toistuviin loukkaantumisiin.
Arthur Frackenpohl

Arthur Frackenpohl (23. huhtikuuta 1924 Irvington, New Jersey – 8. kesäkuuta 2019) oli yhdysvaltalainen säveltäjä ja pedagogi. Häntä opettivat muiden muassa Darius Milhaud ja Nadia Boulanger. Hän sai tohtorinarvon Montrealin McGill-yliopistosta vuonna 1957, ja hän toimi Crane School of Musicin professorina, kunnes jäi eläkkeelle vuonna 1985. Hän julkaisi kirjan "Harmonization at the Piano" (1962).
Frackenpohlin uran pääpaino on ollut pedagogiikassa. Hänen sävellyksensä ovat olleet suosittuja kouluyhtyeiden soittamina. Hänen musiikkinsa on lähes aina tonaalista. Sävellyksiin lukeutuu kamariooppera "Domestic Relations".
Saksan keisarikunnan liittoneuvosto

Liittoneuvosto (saks. "Bundesrat", vuoden 1902 oikeinkirjoitusreformiin asti "Bundesrath") oli Saksan keisarikunnassa vuosina 1871–1918 toiminut lakiasäätävä elin, jossa olivat edustettuina kaikki keisarikunnan osavaltiot (tuon ajan lakikielessä "Bundesstaaten"). Liittoneuvosto ilmaisi siis keisarikunnan federalistisen liittovaltiorakenteen. Se muodosti parlamentin toisen kamarin valtiopäivien rinnalla. Vastaava elin oli ollut jo Pohjois-Saksan liitossa. Weimarin tasavallassa vastaavan lainsäädäntöelimen nimi oli valtakunnanneuvosto (saks. "Reichsrat"), Saksan liittotasavallassa taas liittoneuvosto. 
Liittoneuvostossa olivat edustettuina Saksan keisarikunnan 25 osavaltiota. Osavaltioiden edustajien määrä ja sen mukainen äänimäärä oli määrätty Saksan keisarikunnan perustuslaissa. Osavaltioiden edustajat äänestivät osavaltiohallitusten antamien määräysten mukaan, joten heillä oli siis imperatiivinen mandaatti. Puhetta liittoneuvostossa johti Saksan keisarikunnan valtakunnankansleri. 
Liittoneuvosto oli ainakin periaatteessa Saksan keisarikunnan korkein lakiasäätävä elin. Kaikki Saksassa säädetyt lait vaativat liittoneuvoston hyväksynnän. Myös osa keisarin päätöksistä vaati liittoneuvoston hyväksynnän tullakseen voimaan; tällaisia olivat esimerkiksi liittopäivien hajottaminen ja sodanjulistukset muille valtioille. Liittopäivät voi myös päättää toimenpiteistä yksittäistä osavaltiota vastaan, mikäli sen toimet olivat ristiriidassa valtakunnan perustuslain kanssa. Liittopäivillä oli tämän lisäksi lukuisia hallinnollisia tehtäviä. Sen tehtäviin kuului myös osavaltioiden välisten riitaisuuksien sovitteleminen ja tiettyjen perustuslaillisten kiistojen ratkaiseminen.
Vaikka liittoneuvoston valtaoikeudet olivat periaatteessa suuret, käytännön elämässä keisari ja keisarikunnan suurin osavaltio Preussi pystyivät pitkälti määräämään politiikan suuntaviivat. Tämä perustui yhtäältä siihen, että neuvostossa puhetta johtanut valtakunnankansleri oli yleensä myös Preussin pääministeri, ja toisaalta siihen, että liittoneuvoston kokouksissa 14 edustajalla oli veto-oikeus neuvoston päätöksiin. Koska Preussilla oli yksinään jo 17 ääntä, se pystyi halutessaan kaatamaan minkä tahansa liittoneuvoston päätöksen.
Jarkko Väänänen

Jarkko Väänänen (s. 30. heinäkuuta 1977 Vantaa) on suomalainen uransa lopettanut jääkiekkohyökkääjä. Hän päätti uransa kauden 2004–2005 jälkeen.
Väänäsen pikkuveli Ossi on myös jääkiekkoilija.
Karavás

Karavás () on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 129 (vuonna 2011).
Karavás sijaitsee Kytheran pohjoisosassa muutaman kilometrin päässä saaren suurimmasta kylästä Potamóksesta pohjoiseen. Se muodostaa laajemman kyläyhdyskunnan (Τοπική Κοινότητα Καραβά, "Topikí Koinótita Karavá"), johon kuuluvat varsinaisen Karaváksen kylän lisäksi kylät Gerakári, Kryonéri, Petroúni, Plateía Ámmos, Progkí ja Vounó. Koko yhdyskunnan väkiluku on 222. Platiá Ámmos sijaitsee merenrannalla Karaváksesta pohjoiseen, Petroúni ja Gerakári puolestaan sijaitsevat Karaváksen eteläpuolella.
Karavás sijaitsee lähellä suurta raviinia, jossa on lähteitä, ja siellä kasvaa erilaisia puulajeja. Lähteistä tunnetuimmat ovat Portokaliá, Amír Alí ja Keramári. Portokaliá-lähde (”appelsiinipuu”) on saanut legendan mukaan nimensä appelsiinipuulta, joka tuotti 100 000 appelsiinia. Tämä puu kuoli ankaran talven seurauksena joitain vuosikymmeniä sitten. Kylän Portokalía-yhdistys järjestää vuosittain tivolin perinteisine tansseineen ja urheiluaktiviteetteineen.
Ian Stewart (muusikko)

Ian ”Stu” Stewart (18. heinäkuuta 1938 Fife, Skotlanti – 12. joulukuuta 1985 Lontoo, Englanti) oli skotlantilainen pianisti, kosketinsoittaja ja The Rolling Stones -yhtyeen perustajajäsen. 
Pittenweemin kalastajakylässä Fifen piirikunnassa Skotlannissa syntynyt Stewart aloitti pianon soiton kuusivuotiaana. Muutettuaan Lontooseen Stewart perusti The Rolling Stones -yhtyeen toukokuussa 1962 yhdessä kitaristi Brian Jonesin kanssa. Myöhemmin samana kesänä yhtyeeseen liittyivät Mick Jagger ja Keith Richards. 
Vuotta myöhemmin Rolling Stones sai sopimuksen Decca-levy-yhtiön kanssa. Samalla manageriksi tuli Andrew Loog Oldham, joka erotti Stewartin yhtyeestä. Aikaisemmin muun muassa The Beatlesin kanssa työskennellyt Oldham katsoi, että kuusi soittajaa oli liian iso määrä rock-yhtyeeseen. Lisäksi Stewart ei Oldhamin mielestä sopinut ulkonäöltään yhtyeen imagoon. Stewart oli isokokoinen roteva mies ja näytti huomattavasti muita yhtyeen jäseniä vanhemmalta, vaikka ikäeroa ei ollutkaan kuin muutama vuosi. 
Stewart jatkoi kuitenkin yhtyeen mukana toimien studio- ja kiertuemuusikkona sekä roudarina. Stewart soitti vuosien 1964 ja 1986 välillä jokaisella Rolling Stonesin albumilla vuoden 1968 "Beggars Banquetia" lukuun ottamatta. Vuonna 1986 julkaistua "Dirty Work" -albumia Stewart ei koskaan ehtinyt kuulemaan valmiina. Hän oli mukana myös neljällä yhtyeen maailmankiertueella.
Rolling Stonesin lisäksi Stewart työskenteli myös muiden artistien kanssa. Nimekkäimpiä levyjä, joilla hän esiintyi, olivat Led Zeppelinin albumit "IV" (1971) ja "Physical Graffiti" (1975) sekä George Thorogoodin "Bad to the Bone" (1982). Hän soitti myös Rocket 88 -yhtyeessä, joka julkaisi yhden levyn vuonna 1981.
Ian Stewart kuoli 47-vuotiaana sydänkohtaukseen Lontoossa joulukuussa 1985. Kun Rolling Stones valittiin Rock and Roll Hall of Fameen vuonna 1989, yhtyeen jäsenet pyysivät myös Stewartin nimeämistä. Huhtikuussa 2011 ilmestyi Stewartille omistettu tribuuttialbumi "Boogie 4 Stu". Pianisti Ben Watersin ideoimalla levyllä soittaa Rolling Stonesin jäsenten lisäksi useita muita muusikkoja, kuten PJ Harvey ja Jools Holland.
Peuratunturi

Sallassa on ainakin kaksi Peuratunturia. Todennäköisesti myös muualla on muitakin Peuratuntureita.
Peuratunturi Tuntsan alueella.
Peuratunturi sijaitsee Suomen Lapissa Sallan pohjoisosassa Tuntsan erämaa-alueen läheisyydessä. Tunturin korkeus merenpinnasta on noin 530 metriä. Kaakkoon suuntautuva kärki on melko jyrkkärinteinen, mutta tunturin luoteisrinne on loiva ja helpponousuinen.
Peuratunturi Sallan keskustan läheisyydessä.
Sallan keskustasta noin 15 km lounaaseen sijaitsee toinen Peuratunturi, jonka korkeus on noin 405 m (m.p.y.). Tunturi on Natura 2000 -aluetta.
Mikko Siponen

Mikko T. Siponen (s. 1974 Mikkeli) on suomalainen Jyväskylän yliopiston tietojärjestelmätieteen professori oltuaan vuoteen 2012 saakka Oulun yliopiston tietojenkäsittelytieteen professori. Siponen on myös taekwondo-don (ITF) Suomen-mestari vuodelta 1996. Hänen tutkimuksensa painottuu tietoturvallisuuden hallintaan. Vuonna 2012 tietojärjestelmätieteen pääjärjestö Association for Information Systems arvioi Siposen alan sadan parhaan tutkijan ranking-listalla sijalle 29. Hän oli kyseisellä listalla parhaiten sijoittunut eurooppalainen tutkija. 
Yläasteaikana Siponen ei ollut juurikaan kiinnostunut koulunkäynnistä, ja todistusten keskiarvot liikkuivat seitsemän molemmin puolin. Työelämään tutustumisen tullessa ajankohtaiseksi hän olisi halunnut päästä työharjoitteluun atk-alan yritykseen, mutta silloisen opinto-ohjaajan mukaan Siposen kyvyillä ja todistuksella atk-alalle pääsemiseen ei ollut °mitään mahdollisuuksia°.
Siponen ei aluksi jatkanut opintoja peruskoulun jälkeen. Tuossa vaiheessa hän harrasti paljon itämaisia kamppailulajeja. 18-vuotiaana Siponen meni iltalukioon ja teki samaan aikaan töitä tietotekniikka-alalla. Suoritettuaan ylioppilastutkinnon hän ryhtyi opiskelemaan tietojenkäsittelytiedettä Oulun yliopistossa 1995. Vuonna 1996 Siponen saavutti taekwondossa Suomen-mestaruuden. Hän valmistui maisteriksi 1998 ja väitteli filosofian tohtoriksi tietojenkäsittelytieteestä 2002 aiheenaan ”Turvallisten tietojärjestelmien suunnittelu: nykyisten lähestymistapojen kriittinen arviointi ja uusi paradigma”. Siponen oli tuolloin laitoksen historian nuorin tohtoriksi väitellyt. "Tiede"-lehden 4/2003 henkilöartikkeli mainitsi esimerkkinä hänen kovasta työtahdistaan sen, että vuonna 2001 Oulun yliopiston tietojenkäsittelytieteiden laitoksen tieteellisistä lehtijulkaisuista Siposen käsialaa oli yli kolmasosa.
Uransa aikana Siponen on toiminut vierailevana professorina eri puolella maailmaa. Eräs näistä vierailuista kohdistui yhdysvaltalaiseen Georgia State Universityyn 2007–2008. 
Siponen on suorittanut tohtorintutkinnon myös filosofiasta Joensuun yliopistossa 2005 aiheenaan ”Universaalisuusteesin käyttö tietotekniikan etiikassa”. Taekwon-don lisäksi hänen harrastuksiaan ovat tieteenfilosofisen ja moraalifilosofisen kirjallisuuden lukeminen, kuntosalilla käynti ja sähly.
John Gosling

John Gosling (6. helmikuuta 1948 Paignton, Devon, Englanti – 2023) oli brittiläinen kosketinsoittaja. Hän oli mukana The Kinks -yhtyeessä. Hänen ensiesiintymisensä yhtyeessä oli vuonna 1970 albumilla "Lola versus Powerman and the Moneygoround, Part One".
Jean-Luc Mélenchon

Jean-Luc Mélenchon [ʒɑ̃ lyk melɑ̃ʃɔ̃] (19. elokuuta 1951 Tanger, Marokko) on ranskalainen poliitikko. Hän on ollut senaattorina ja Lionel Jospinin hallituksen ministerinä. ja vuosina 2009–2017 europarlamentaarikko.
Mélenchon oli alkuun trotskilainen, siirtyi sitten 30 vuodeksi sosialisteihin, joista erosi 2008 ja perusti Vasemmistopuolueen (Parti de gauche). Vuonna 2009 hänet valittiin Euroopan parlamenttiin, jossa hän istui 2017 saakka.
Mélenchon oli presidenttiehdokas vuoden 2012 vaalissa. Maaliskuun lopulla 2012 tehdyn kyselyn perusteella Mélenchon nostettiin presidentinvaalissa François Hollanden ohella Nicolas Sarkozyn toiseksi haastajaksi. Mélenchonin kannatus oli 10–15 prosenttia. Hän jäi lopulta vaalin ensimmäisen kierroksen neljänneksi Hollanden, Sarkozyn ja Marine Le Penin jälkeen.
Melenchon perusti vuonna 2016 Alistumaton Ranska -liikkeen. Mélenchon oli liikkeen ehdokas vuoden 2017 presidentinvaalissa. Vuoden 2022 presidentinvaalin ensimmäisellä kierroksella hän sai noin 22 prosenttia äänistä ja sijoittui kolmanneksi, vain runsaan prosenttiyksikön toiseksi tulleelle Marine Le Penille hävinneenä.
Näkemyksiä.
Äärivasemmistolaiseksi kutsuttu Mélenchon ihailee Venezuelan epädemokraattisiksi katsottuja johtajia Nicolás Maduroa ja Hugo Chávezia. Häntä on syytetty antisemitistiksi 2010-luvun alusta.
Vuonna 2022 hän sanoi peruvansa Macronin uudistukset eläkeikään, työttömyysturvaan ja maahanmuuttolakeihin.
Venäjä ja Nato.
Vuonna 2014 hän piti hyvänä, että Venäjä valtasi Krimin, sympatisoi Venäjää ja syytti Natoa.
Mediacitésin faktan­tarkistuksen mukaan Mélenchon tuki kauan Venäjän mielipiteitä Ukrainan ja Syyrian sodissa ja muualla. Venäjän hyökättyä Ukrainaan laajemmin vuonna 2022 hän kuitenkin on ottanut etäisyyttä Venäjästä mutta yhä syyttänyt Natoa sodan syntymisestä, vastustanut kauan asetoimituksia Ukrainalle ja vaatinut Ranskan eroa Natosta.
Suhde lehdistöön.
Jean-Luc Mélenchon on usein hyvin kriittinen tiedotusvälineitä kohtaan. Hän on pyytänyt kannattajiaan valvomaan ja kuvaamaan journalisteja, etenkin "Le Monde" - ja "Libération"-lehtien. Mélenchon on solvannut lukuisia journalisteja. "L'Express"-lehden Renaud Reveliä hän kutsui "likaiseksi pikku vakoojaksi" ja lehteä "fasistiseksi". Vuonna 2021 hänet tuomittiin kunnianloukkauksesta hänen kutsuttuaan blogissaan "Le Monde"n journalistia salamurhaajaksi ja CIA:n muusaksi. Der Spiegel -lehti on toistuvasti nimennyt hänet "demagogiksi" ja "Saksan vihaajaksi", koska hän arvostelee Saksaa jatkuvasti.
Sunnyvale

Sunnyvale on kaupunki Santa Claran piirikunnassa Kaliforniassa Yhdysvalloissa. Kaupunki sijaitsee San Franciscon niemimaan juurella San Franciscon lahden eteläisessä pohjukassa. Kaupunki kuuluu niin sanottuun piilaakson alueeseen ja siellä on useiden tietotekniikka-alan toimijoiden toimipaikkoja, kuten Nokian toimintoja sekä Yahoon, Palmin ja AMD:n pääkonttorit. Kaupungissa on myös merkittävää sotilas- ja ilmailuteollisuutta. Kesäkuuhun 2010 asti siellä toimi Nasan satelliittien ohjauskeskus, jonka rakennukset ovat vielä jäljellä.
Kaupungin asukasluku oli vuoden 2019 arvion mukaan 152 703. Vuosina 2010–2019 väkiluku nousi yhdeksän prosenttia. Kaupungin asukkaista 45,9 prosenttia on aasialaistaustaisia. Vuonna 2020 HomeSnacks-sivusto sijoitti Sunnyvalen Yhdysvaltain turvallisimimpien kaupunkien listalla sijalle 27. San Franciscon ja San Josén välillä liikennöivä Caltrain kulkee kaupungin läpi.
Taitoluistelija Brian Boitano sekä näyttelijä Teri Hatcher ovat kotoisin Sunnyvalesta.
Merethe Lindstrøm

Merethe Lindstrøm (26. toukokuuta 1963 Bergen, Norja) on norjalainen kirjailija. Hän asuu Oslossa.
Lindstrøm vietti lapsuutensa Hammerfestissa, Stordissa ja Hølandissa. Hänen esikoisteoksensa, novellikokoelma "Sexorcisten og andre fortellinger" ilmestyi 1983. Hänen kirjallinen esikuvansa on ollut amerikkalainen kirjailija Jayne Anne Phillips. Teosta "Steinsamlere" vuodelta 1996 pidetään hänen kirjallisena läpimurtonaan. Hän on ollut laulajana useissa rockyhtyeissä.
Lindstrøm on saanut muun muassa Ruotsin akatemian myöntämän Dobloug-palkinnon 2008 ja Pohjoismaiden neuvoston kirjallisuuspalkinnon 2012 teoksesta "Dager i stillhetens historie".
Lindstrømin teoksia ei ole suomennettu.
Raivopuuskasyndrooma

Raivopuuskasyndrooma (engl. "intermittent explosive disorder") on impulssien kontrollin häiriö, jossa ihminen reagoi eri tilanteisiin suhteettoman aggressiivisesti.
Aggressiivista reagointia esiintyy kaavamaisen toistuvasti. Reagointiin voi liittyä väkivaltaa tai tavaroiden rikkomista, ja reaktion jälkeen yleisiä tunnetiloja ovat syyllisyydentunto, katumus ja häpeä. Raivoreaktio, eli ”räjähdys” tuo henkilölle helpotuksen tunteen.
Vaikka monet raivopuuskasyndroomasta kärsivät ihmiset ovat saaneet psykiatrista hoitoa, erityisesti impulsiivisiin raivokohtauksiin kohdistuva hoito on ollut varsin vähäistä. Sairautta voidaan hoitaa esimerkiksi kognitiivisella psykoterapialla, kognitiivisella käyttäytymisterapialla ja mielialalääkkeillä.
Maskun Kataja

Maskun Kataja on Maskussa toimiva urheiluseura. Se on perustettu vuonna 1915 ja tuolloin seuran lajeiksi valikoituivat yleisurheilu, pyöräily ja hiihto. Vuonna 1935 mukaan tulivat näiden lisäksi uinti ja jalkapallo sekä muutamaa vuotta myöhemmin myös suunnistus. Nykyisin seuran lajivalikoimassa ovat yleisurheilu, lentopallo ja voimistelu.
Aiheesta muualla.
Seuran kotisivut
José Mário Stroeher

José Mário Stroeher (s. 19. maaliskuuta 1939) on brasilialainen roomalaiskatolinen piispa. Hänet vihittiin papiksi Porto Alegren arkkihiippakuntaan 21. joulukuuta 1963 ja nimitettiin sen vihkipiispaksi sekä Nicivesin titulaaripiispaksi 25. maaliskuuta 1983. Piispaksi vihkiminen seurasi 24. kesäkuuta. Pääkonsekraattorina toimi João Cláudio Colling, jota avustivat Alfredo Vicente Scherer ja José Ivo Lorscheiter.
Stroeher sai 8. elokuuta 1986 nimityksen Rio Granden piispaksi.
Haudasta kohtuun

Haudasta kohtuun () on Philip K. Dickin vuonna 1967 ilmestynyt tieteisromaani.
Juoni.
Kirja sijoittuu tulevaisuuteen, jossa aika on kääntynyt ympäri, vanhukset "vanhasyntyneet" nousevat kuolleista ja nuortuvat takaisin kohtuun. Lisäksi myös arkipäivän toimet muuttuvat, esimerkiksi parta liimataan aamulla kasvoihin, joista se myöhemmin vetäytyy takaisin ihoon.
Kirja alkaa huhuista, joiden mukaan suuri uskonnollinen johtaha Thomas Peak on nousemassa haudasta. Kyseinen "vanhastisyntyminen" herättää kiinnostusta monilla eri tahoilla ja moni haluaisi hänen mieluummin pysyvän kuolleena, koska Peakin paluu voisi johtaa sisällissotaan, sillä hänen mukanaan nousisi myös paljon kiistanalaisia historiallisia tapahtumia.
Sebastian Hermes on "vanhasyntynyt" kymmenen vuotta sitten ja johtaa Hermeksen astiaa, pientä kalifornialaista vitaariota vaimonsa Lotan kanssa. Vitaarioiden tehtävänä on kaivaa vanhasyntyneet ylös ja auttaa heitä sopeutumaan yhteiskuntaan. Hermeksen astia on pitkään ollut taloudellisissa vaikeuksissa mutta asia muuttuu, kun Peak halutaan kaivaa ylös.
Peak kaivetaankin ylös ja keskeiseksi tapahtumapaikaksi muodostuu Kansan ajankohtaiskirjasto, jonka arkistoissa on tietoa Peakistä ja Hermesin astiasta.
Contrac Cobus

Contrac Cobus on saksalainen linja-autovalmistaja. Se on perustettu vuonna 1978 Wiesbadenissa Hessenin osavaltiossa. Yritys on keskittynyt valmistamaan lentoasemilla käytettäviä erikoisleveitä suurikapasiteettisia linja-autoja joilla matkustajia kuljetetaan terminaalien ja asematasolla seisovien lentokoneiden välillä. Autoissa on ruostumaton alumiiniprofiilista valmistettu kori. Vuonna 2004 Cobuksella oli erikoisalallaan 90 prosentin markkinaosuus maailmassa. Liikevaihtoa kertyi vuonna 2007 117 miljoonaa euroa.
Suomessa Finavia hankki vuonna 2017 Helsinki-Vantaan lentoasemalle kolme kappaletta Cobus -linja-autoa jotka on teipattu erilaisin teemoin juhlistamaan Suomen satavuotista itsenäisyyttä. Teemoja ovat sauna, Sibelius ja F1 -moottoriurheilu jossa menestymisessä suomalaiset ovat tunnettuja.
Kjustendilin alue

 Kjustendilin alue () on yksi Bulgarian alueista, joka sijaitsee maan itäosassa. Sillä on yhteistä rajaa Pohjois-Makedonian ja Serbian kanssa. Kjustendilin alue on jaettu yhdeksään kuntaan.
Uppo-Outo ja Kumiankat

Uppo-Outo ja Kumiankat on suomalainen lastenmusiikkiyhtye. Se aloitti toimintansa vuonna 2000. Yhtyeen laulaja-lauluntekijä on Ilkka Muurman, lauluja tekee myös kitaristi Jukka Teräslahti, rumpuja soittaa Lasse Virtanen, haitaria Jukkis Korhonen, bassoa Hannu Tuominen ja kitaraa Miika Tuominen.
Uppo-Outo ja Kumiankat on esiintynyt muun muassa Hamina Tattoossa, Lieksan Vaskiviikoilla, Lasten Meripäivillä, Maailma kylässä -festivaaleilla, Mikkelin Hulivilikarnevaaleilla ja Joensuun Vekararokissa. Yhtye toteutti mittavan EU-rahoitteisen projektin "Lastenmusiikkia kyliin ja kaupunkeihin" vuosina 2005 - 2007, jolloin se teki 50 ilmaiskeikkaa kymenlaaksolaisiin päiväkoteihin, kouluihin, seurantaloille, seurakuntataloille... 
Uppo-Outo ja Kumiankat -yhtyeen studioalbumeilla ovat soittaneet myös seuraavat muusikot: Fanni Kaukiainen, Elina Virtanen, Edu Kettunen, Johanna Ruoppa, Miikka Virtanen ja Japa Forsman. Livekokoonpanossa ovat vierailleet Markku Malmi ja Tomi Pekkola.
Ilkka Muurman.
Laulaja-lauluntekijä Ilkka Muurman (s. 18. helmikuuta 1956 Hamina) on Uppo-Outo ja Kumiankat -yhtyeen perustajajäsen. Hän kirjoittaa kolumneja haminalaiseen paikallislehti Reimariin. Muurman valmistui lastentarhanopettajaksi vuonna 1981.
Sinikka Talmo

Sylvia Sinikka Talmo (18. elokuuta 1918 Helsinki – 10. kesäkuuta 2011 Helsinki) oli suomalainen laulaja ja director cantus. Hän teki menestyksellisen ensikonserttinsa Helsingissä vuonna 1956 ja kansainvälisen ensikonserttinsa Wienissä 1959. Wien oli hänelle tärkeä: hän konsertoi myös Wienin valtionopperassa ja teki apurahoilla opintomatkoja Itävaltaan.
Talmo teki 1960-luvulla yleisradioon ohjelmasarjaa "Sinikka Talmo laulaa" säestäjinään muun muassa Cyril Szalkiewicz ja Marja Oja sekä lauloi ja järjesti useita konsertteja eri puolilla Suomea.
Talmo kuoli pitkän elämän rasituksiin 92-vuotiaana Helanderin palvelutalossa Helsingissä kesällä 2011.
Nakkilan Paterit

Nakkilan Paterit on Nakkilassa toimiva lentopalloon keskittynyt urheiluseura. Se on perustettu vuonna 1967 ja alusta alkaen seuran toiminnan pääpaino on ollut junioritoiminnassa. Patereilla on edustusjoukkue sekä miehissä että naisissa; miehet pelaavat 3-sarjassa ja naiset 2-sarjassa.
Aiheesta muualla.
Seuran kotisivut
Jacinto Inácio Flach

Jacinto Inácio Flach (s. 26. helmikuuta 1952) on brasilialainen roomalaiskatolinen piispa. Hänet vihittiin papiksi Porto Alegren arkkihiippakuntaan 7. toukokuuta 1988 ja nimitettiin sen vihkipiispaksi sekä Gummi in Proconsularin titulaaripiispaksi 12. marraskuuta 2003. Piispaksi vihkiminen seurasi 5. helmikuuta 2004. Pääkonsekraattorina toimi Dadeus Grings, jota avustivat Altamiro Rossato ja José Clemente Weber.
Flach sai 16. syyskuuta 2009 nimityksen Criciúman piispaksi.
Nielijämakrillit

Nielijämakrillit (Chiasmodontidae) eli vanhemmalta nimeltään nielijäahvenet tai nielijäkalat on makrillikaloihin kuuluva heimo. Heimon lajeja tavataan valtamerien syvistä vesistä.
Lajit ja anatomia.
Nielijämakrillien heimoon kuuluu lähteestä riippuen 15–32 lajia. Ne ovat pieniä tai keskikokoisia kaloja ja voivat saavuttaa korkeintaan noin 26 cm:n pituuden. Ruumiinrakenteeltaan ne ovat pitkulaisia kaloja, joiden suu ja vatsalaukku voi venyä erittäin suureksi. Hampaat ovat kookkaat. Heimon lajeilla on kaksi selkäevää. "Kali"-suvun poikasilla on pidempi kuono sekä pidemmät vatsa- ja rinta-evät kuin aikuisilla kaloilla. "Pseudoscopelus"-suvun lajeilla on päässään fotoluminoivia elimiä ja toisinaan suvun lajit luokitellaan kuuluvaksi omaan heimoonsa. Väriltään nielijämakrillit ovat yleensä mustia tai tumman ruskeita. 
Levinneisyys ja elintavat.
Nielijämakrillilajit elävät syvissä vesissä valtamerissä trooppisilla ja subtrooppisilla alueilla. Nuoret kalat elävät lähempänä pintaa kuin aikuiset kalat. Nielijämakrillien ravintoa ovat kalat, jotka voivat olla samankokoisia tai jopa suurempiakin.
Plateía Ámmos

Plateía Ámmos (; myös Πλατιά Άμμος, "Platiá Ámmos") on Kreikan kylä, joka sijaitsee Kytheran saarella ja kuuluu Kytheran kuntaan, Saarten alueyksikköön ja Attikan alueeseen. Kylän väkiluku on 42 (vuonna 2011).
Plateía Ámmos on osa Karaváksen kyläyhdyskuntaa ja sijaitsee Kytheran pohjoisosassa merenrannalla muutaman kilometrin päässä Karaváksesta pohjoiseen. Kylästä näkee Manner-Kreikkaan Peloponnesoksen niemimaalle. Kylässä on pitkä hiekkaranta, useita majoituspalveluita, satama sekä kahviloita ja ravintoloita.
Wolfgang Weider

Wolfgang Weider (29. lokakuuta 1932 Berliini – 14. helmikuuta 2024) oli saksalainen roomalaiskatolinen piispa. Hänet vihittiin papiksi 21. joulukuuta 1957 ja nimitettiin Berliinin vihkipiispaksi sekä Uzitan titulaaripiispaksi 10. helmikuuta 1982. Piispaksi vihkiminen seurasi 25. maaliskuuta. Pääkonsekraattorina toimi Joachim Meisner, jota avustivat Heinrich Theissing ja Theodor Hubrich.
Weider jäi eläkkeelle 18. helmikuuta 2009.
Teodoro de Faria

Teodoro de Faria (24. elokuuta 1930 – 23. elokuuta 2025) oli portugalilainen roomalaiskatolinen piispa. Hänet vihittiin papiksi Funchalin hiippakuntaan 22. syyskuuta 1956 ja nimitettiin sen piispaksi 10. maaliskuuta 1982. Piispaksi vihkiminen seurasi 16. toukokuuta. Pääkonsekraattorina toimi Maximilien de Fürstenberg, jota avustivat Aurelio Sabattani ja Maurílio Jorge Quintal de Gouveia.
De Faria jäi eläkkeelle 8. maaliskuuta 2007.
Spirit in the Room

Spirit in the Room on järjestyksessään 40. Tom Jonesin studialbumi. Se julkaistiin 18. toukokuuta 2012.
Helmikuussa uutisoitua Tom Jonesin ja Jack Whiten yhteistyösingleä seuraa kokonainen albumillinen Jonesin musiikkia. Albumi sisältää covereita muiden muassa Tom Waitsilta, Leonard Cohenilta, Paul McCartneylta ja Paul Simonilta.
Albumin on tuottanut Ethan Jones, ja yhtyeessä kuullaan muiden muassa Warpaintin Stella Mozgawaa rummuissa ja Ryan Adams-, Kings Of Leon- ja Rufus Wainwright -yhteyksistä tuttua Richard Causonia koskettimissa ja kitarassa. Tulevan albumin deluxe-versio sisältää lisäksi kappaleet "Just Dropped In", "Lone Pilgrim" ja "When the Deal Goes Down".
Mittelland

Mittelland eli "Sveitsin Mittelland" (, , ) on tasankoalue Sveitsissä Juravuorten ja Alppien välissä. Se ulottuu Genevejärveltä Bodenjärvelle. Tasangon keskimääräinen korkeus merenpinnasta on 580 m. Se kattaa noin 30 % maan pinta-alasta, mutta sillä asuu kaksi kolmasosaa maan väestöstä. Väestöntiheys (noin 450 henkeä / km2) on Euroopan suurimpia.
Suurin osa Sveitsin isoista kaupungeista on Mittellandin alueella, muun muassa Geneve, Lausanne, Biel/Bienne, Bern, Olten, Aarau, Baden (Sveitsi), Zürich, Winterthur ja St. Gallen. Tasanko on myös perinteinen Sveitsin maatalouden keskus. Kaupunkien laajeneminen syö kuitenkin viljelymaata kiihtyvällä tahdilla.
Mittellandissa on talvisin kylmää, usein sumuista ja varsin lumista. Kesällä on lämmintä mutta melko sateista.
Juoksukenkä

Juoksukenkä on juoksemisessa käytettävä urheilukenkä. Lenkkitossua käytetään lenkkeilyssä ja arkijalkineena. Siinä ei ole piikkejä. Piikkaria käytetään esimerkiksi ratajuoksussa, maastojuoksussa, pesäpallossa ja hyppylajeissa. Siinä olevat piikit antavat pitoa ja eteenpäin työntävää voimaa.
Blues Volley

Blues Volley on järvenpääläinen lentopalloseura, joka on perustettu vuonna 1993. Nykyisin seuraan kuuluu noin 200 jäsentä ja seura on kunnostautunut erityisesti junioritoiminnan saralla. Tästä osoituksena sinettiseuran tunnus, jonka Nuori Suomi myönsi Blues Volleylle vuonna 2003. Junioritoiminnan lisäksi seuralla on kaksi joukkuetta sekä miehissä että naisissa; molemmilla joukkueet harrastesarjoissa sekä miesten edustusjoukkue 4-sarjassa ja naisten edustusjoukkue 2-sarjassa.
Aiheesta muualla.
Seuran kotisivut
Pazardžikin alue

Pazardžikin alue () on Bulgarian alue maan eteläosassa. Pazardžikin alue on jaettu yhteentoista kuntaan.
Historia.
Pazardžikin alueen historia ulottuu aina kivikauteen ja pronssikauteen saakka, sillä alueelta on tehty yli 50 näiden aikakausien löytöä. Alue kuului myös muinaisen Traakian valtakuntaan. Traakialaisen kaupungin Besaparan rauniot sijaitsevat lähellä alueen pääkaupunkia Pazardžikia. Ensimmäisellä vuosisadalla ennen ajanlaskun alkua roomalaiset valloittivat alueen traakialaisilta, ja alue kuului Rooman valtakunnan hajottua Bysantin valtakuntaan. 
Byzantin valtakunnan jälkeen alue kuului osittain ensimmäiseen Bulgarian valtakuntaan. Alue kuului kokonaisuudessaan toiseen Bulgarian valtakuntaan, kunnes 1300-luvulla osmanit valtasivat alueen. Alueella sijaitsevat keskiaikaiset Tsepinan ja Krasen linnoitukset.
Huhtikuun vallankumouksessa 1876 bulgarialaiset hyökkäsivät laajalti osmanihallintoa vastaan, ja Pazardžikin alueella sijaitsevasta Panagjurišten kaupungista tuli bulgaarivallankumouksellisten keskus. Kahakat loppuivat 1878 Berliinin rauhansopimukseen, jossa päätettiin perustaa Itä-Rumelian autonominen provinssi, johon myös Pazardžikin alue liitettiin. Itä-Rumelia liittyi 6. syyskuuta 1885 Bulgarian Ruhtinaskuntaan.
Bernard Morel

Bernard Marie Georges Morel (30. maaliskuuta 1925 Lyon – 23. lokakuuta 2023 Roanne) oli ranskalainen miekkailija. Hän oli mukana saamassa pronssia säilän joukkuekilpailussa vuoden 1952 kesäolympialaisissa Helsingissä. Hän osallistui myös kesäolympialaisiin 1956 Melbournessa ja sijoittui siellä joukkueineen säilässä neljänneksi.
Börje Hellen

Börje Hellén on suomalainen kuvaaja. Hän on kuvannut muun muassa "" sekä "Kylmäverisesti sinun" kaikki kolme tuotantokautta.
Altamiro Rossato

Altamiro Rossato (23. kesäkuuta 1925 Tuparendi – 13. toukokuuta 2014) oli brasilialainen roomalaiskatolinen arkkipiispa. Hänet vihittiin redemptoristien papiksi 27. joulukuuta 1951 ja nimitettiin Marabán hiippakunnan piispaksi 8. joulukuuta 1985. Piispaksi vihkiminen seurasi 2. maaliskuuta 1986. Pääkonsekraattorina toimi Estanislau Amadeu Kreutz, jota avustivat Alano Maria Pena ja Patrício José Hanrahan.
15. maaliskuuta 1989 Rossato sai nimityksen Porto Alegren arkkihiippakunnan koadjuuttoriarkkipiispaksi, ja 17. heinäkuuta 1991 hänestä tuli sen arkkipiispa. Hän jäi eläkkeelle 7. helmikuuta 2001.